ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Μαΐου 1999

για έκτακτα μέτρα κατά της διάδοσης του Anoplophora glabripennis (Motschulsky) όσον αφορά την Κίνα (εκτός από το Χονγκ Κονγκ)

[κοινοποιηθείσα υπό τον αριθμό Ε(1999) 1346]

(1999/355/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους εντός της Κοινότητας(1), όπως τροποποιήθηκε τελευταία από την οδηγία 98/2/ΕΚ(2), και ιδίως το άρθρο 15 παράγραφος 3,

Εκτιμώντας:

(1) ότι, όταν ένα κράτος μέλος θεωρεί ότι υπάρχει σοβαρός κίνδυνος εισαγωγής στην επικτάτειά του από τρίτη χώρα του Anoplophora glabripennis (Motschulsky), δύνταται να λάβει προσωρινά τα αναγκαία πρόσθετα μέτρα που θα το προστατεύσουν από τον εν λόγω κίνδυνο·

(2) μετά από τον εντοπισμό του Anoplophora glabripennis (Motschulsky) σε ξύλινα είδη συσκευασίας από σκληρό ξύλο προέλευσης ορισμένων περιοχών της Κίνας, το Ηνωμένο Βασίλειο έλαβε επίσημα μέτρα στις 14 Δεκεμβρίου 1998 για να προστατεύσει την επικράτειά του από τον κίνδυνο εισαγωγής του εν λόγω οργανισμού και θέσπισε πρόσθετες ειδικές διαδικασίες ελέγχου για τον εν λόγω οργανισμό του σχετικού προϊόντος·

(3) βάσει των στοιχείων που παρείχε το Ηνωμένο Βασίλειο και η διεθνής επιστημονική τεχνική βιβλιογραφία, το Χονγκ Κονγκ θεωρείται απαλλαγμένο από το Anoplophora glabripennis (Motschulsky)·

(4) βάσει του εντοπισμού, πρέπει να ληφθούν έκτατα μέτρα που να εφαρμόζονται στο σύνολο της Κοινότητας ώστε να εξασφαλιστεί αποτελεσματικότερη προστασία όσον αφορά την εισαγωγή του Anoplophora glabripennis (Motschulsky) στην Κοινότητα από την εν λόγω χώρα με εξαίρεση το Χονγκ Κονγκ· ότι τα εν λόγω μέτρα πρέπει να συμπεριλάβουν την απαίτηση ότι η ξυλεία, εκτός από την ξυλεία κωνοφόρων (Coniferales), υπό τη μορφή:

- κιβωτίων κάθε μεγέθους, καφασιών, τυμπάνων και παρόμοιων ειδών συσκευασίας απλών παλετών, παλετών-κιβωτίων και άλλων επιπέδων επιφανειών για τη φόρτωση, στεφανών για παλέτες, που χρησιμοποιούνται προς το παρόν για τη μεταφορά αντικειμένων όλων των ειδών

ή

- ξυλείας που χρησιμοποιείται για την ακινητοποίηση ή τη στήριξη φορτίου συμπεριλαμβανομένης της ξυλείας ή οποία δεν έχει διατηρήσει τη φυσική σφαιρική επιφάνειά της

πρέπει να αποφλοιώνεται και να είναι απαλλαγμένη από οπές μεγαλύτερες των 3 mm εγκαρσίως, οφειλόμενες σε έντομα, ή να ξηραίνεται σε κλίβανο μέχρις ότου η υγρασία της να είναι χαμηλότερη από 20 %, εκφρασμένη σε εκατοστιαία αναλογία επί ξηράς ουσίας που επιτυγχάνεται με κατάλληλο συνδυασμό χρόνου/θερμότητας·

(5) ότι, όταν γίνει σαφές ότι τα έκτατα μέτρα που αναφέρονται στο άρθρο 1 της εν λόγω απόφασης δεν είναι αρκετά για την πρόληψη της εισαγωγής του Anoplophora glabripennis (Motschulsky) ή ότι δεν έχουν τηρηθεί, πρέπει να προβλεφθούν περισσότερο αυστηρά ή εναλλακτικά μέτρα·

(6) ότι θα υπάρξει συνεχής εκτίμηση και έλεγχος κατά το 1999 των αποτελεσμάτων από τα έκτακτα μέτρα και με γνώμονα τα αποτελέσμτα της εν λόγω εκτίμησης και του ελέγχου θα ληφθούν ενδεχομένως πρόσθετα μέτρα το αργότερο μέχρις τις 31 Δεκεμβρίου 1999·

(7) ότι τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ξυλεία που καθορίζεται στο παράρτημα της εν λόγω απόφασης και η οποία προέρχεται από την Κίνα (εκτός από το Χονγκ Κονγκ) δύναται να εισαχθεί στην επικράτεια της Κοινότητας μόνον εφόσον τηρούνται τα έκτατα μέτρα που θεσπίζονται στο παράρτημα της παρούσας οδηγίας. Τα έκτατα μέτρα που καθορίζονται στο παράρτημα εφαρμόζονται μόνο στην ξυλεία που εξάγεται από την Κίνα στις ή μετά τις 10 Ιουνίου 1999.

Άρθρο 2

Με την επιφύλαξη των διατάξεων της οδηγίας 94/3/ΕΚ της Επιτροπής(3), τα κράτη μέλη εισαγωγής παρέχουν στην Επιτροπή και στα άλλα κράτη μέλη, πριν από τις 31 Οκτωβρίου 1999, λεπτομερή τεχνική έκθεση σχετικά με τον επίσημο έλεγχο που αναφέρεται στο σημείο 2 του παραρτήματος.

Άρθρο 3

Τα κράτη μέλη προσαρμόζουν τα μέτρα τα οποία έχουν εγκρίνει για να προστατευθούν από την εισαγωγή και τη διάδοση του Anoplophora glabripennis (Motschulsky), κατά τρόπο ώστε τα μέτρα να συμφωνούν με το άρθρο 1.

Άρθρο 4

Η παρούσα απόφαση αναθεωρείται το αργότερο μέχρι τις 31 Δεκεμβρίου 1999.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 26 Μαΐου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 26 της 31.1.1977, σ. 20.

(2) ΕΕ L 15 της 21.1.1998, σ. 34.

(3) ΕΕ L 32 της 5.2.1994, σ. 37· διορθωτικό στην ΕΕ L 59 της 3.3.1995, σ. 30.

ΠΑΡΑΡΤΗΜΑ

Για τους σκοπούς των διατάξεων του άρθρου 1, πρέπει να τηρηθούν τα ακόλουθα έκτακτα μέτρα:

1. Ξυλεία, καταγωγής Κίνας (εκτός από το Χονγκ Κονγκ) πλην της ξυλείας κωνοφόρων (Coniferales), υπό τη μορφή:

- κιβωτίων κάθε μεγέθους, καφασιών, τυμπάνων και παρόμοιων ειδών συσκευασίας, απλών παλετών, παλετών-κιβωτίων και άλλων επιπέδων επιφανειών για τη φόρτωση, στεφανών για παλέτες που χρησιμοποιούνται προς το παρόν για τη μεταφορά αντικειμένων όλων των ειδών

ή

- ξυλείας που χρησιμοποιείται για την ακινητοποίηση ή τη στήριξη φορτίου, συμπεριλαμβανομένης της ξυλείας η οποία δεν έχει διατηρήσει τη φυσική σφαιρική επιφάνειά της

πρέπει να αποφλοιώνεται και να είναι απαλλαγμένη από οπές μεγαλύτερες των 3mm εγκαρσίως, οφειλόμενες σε έντομα, ή να ξηραίνεται σε κλίβανο μέχρις ότου η υγρασία της να είναι χαμηλότερη από 20 %, εκφρασμένη σε εκατοστιαία αναλογία επί ξηράς ουσίας που επιτυγχάνεται με κατάλληλο συνδυασμό χρόνου/θερμότητας.

2. Η συμμόρφωση με τις διατάξεις που αναφέρονται στο σημείο 1 ελέγχεται από τα αρμόδια επίσημα όργανα που αναφέρονται στην οδηγία 77/93/ΕΟΚ.